### NN 87/2023 (28.7.2023.), Rješenje o određivanju područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb

Policijska uprava zagrebačka

1358

Na temelju članka 12. stavka 2. Zakona o nadzoru državne granice (»Narodne novine«, broj 83/13, 27/16, 114/22 i 151/22.), a u svezi s člankom 7. Pravilnika o uvjetima i načinu određivanja područja graničnog prijelaza (»Narodne novine«, broj 150/04), Policijska uprava zagrebačka donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA S INSPEKCIJSKIM SLUŽBAMA U ZRAČNOM PROMETU ZAGREB

Članak 1.

Područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb određuje se u štićenom području međunarodnog aerodroma Zračne luke »Franjo Tuđman«.

Članak 2.

Međunarodni aerodrom Zračna luka »Franjo Tuđman« namijenjen je za prihvat i otpremu zrakoplova u domaćem i međunarodnom prometu kojima se obavljaju usluge zračnog prijevoza, školovanje letačkog osoblja i operacije općeg zrakoplovstva.

Članak 3.

Granica područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb proteže se jugoistočno-sjeverozapadnim vanjskim zidom »starog« putničkog terminala, prostorija generalnog zrakoplovstva, do ruba stajanke generalnog zrakoplovstva, te nadalje cjelokupnim rubom stajanke generalnog zrakoplovstva do krajnje zapadne točke stajanke zapad.

Na stajanki zapad sjeverozapadna granica područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb proteže se od krajnje zapadne točke sjevernim rubom stajanke do krajnje sjeveroistočne točke, te nadalje sjeverozapadno-jugoistočnim rubom stajanke do stajanke za zrakoplov Vlade Republike Hrvatske kada se na njoj nalazi zrakoplov koji je u operacijskom statusu.

Na stajanki za zrakoplov Vlade Republike Hrvatske područje graničnog prijelaza proteže se rubom stajanke smjerom zapad – istok do krajnje sjeverne točke, nadalje smjerom sjever – jug do hangara Vlade Republike Hrvatske, potom vanjskim zidom koji obuhvaća cjelokupni objekt do zapadnog ruba stajanke, potom rubom stajanke do zapadnog ruba servisne ceste, rubom servisne ceste koji se proteže smjerom sjever – jug do križanja sa Ulicom Rudolfa Fizira, duž vanjske strane ograde objekta granične veterinarske i fito sanitarne inspekcije, robno-carinskog skladišta (tzv. Cargo) do Servisne ceste na velikoj stajanki, zatim jugoistočnim rubom Servisne ceste do objekta Postaje aerodromske policije Pleso, gdje se proteže južnim zidom objekta, a obuhvaća cjelokupni objekt, potom do južnog ruba Servisne ceste na velikoj stajanki, te do izlaza iz »stare« putničke zgrade broj 1 (gate 1).

Članak 4.

Područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb obuhvaća i dio novog putničkog terminala Zračne luke »Franjo Tuđman« u kojoj se obavlja prihvat, obrada i otprema putnika u međunarodnom zračnom prometu i to kako slijedi:

– etaža »SORTIRNICA PRTLJAGE – DOLAZNI NIVO« (razina +/- 0,00), te u cijelosti obuhvaća niže navedene prostorije od sjevernog zida putničkog terminala prema jugu do zida s pokretnim vratima koji onemogućava ulazak osoba, te na istoku do zida koji dijeli međunarodni od domaćeg prometa, a obuhvaća prostorije;

čekaonica putnika za autobuse za ukrcaj u zrakoplove u međunarodnom prometu, sortirnica prtljage s pripadajućim prostorijama, prostorija za preuzimanje prtljage s karuselima, prostor za obavljanje carinskog nadzora, prostorije djelatnika carine, prostorija policije.

– etaža »DOLAZAK/TRANSFER« (razina +5,40) područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb u potpunosti obuhvaća niže navedene prostorije počevši od sjevernog zida s mostovima za prihvat zrakoplova do stepenica (uključivši i stepenice) koje se spuštaju u prostoriju za preuzimanje prtljage do zida na istočnom dijelu terminala koji dijeli domaći od međunarodnog prometa, a obuhvaća prostorije;

dolazni hodnik, prostor za obavljanje granične kontrole na ulazu u RH, kućice za obavljanje granične kontrole (dolazak/transfer), prostor za obavljanje zaštitnog pregleda transfernih putnika, toaleti (prije granične kontrole) za putnike u međunarodnom prometu, prostorija sanitarne inspekcije, prostorija za izdavanje viza, prostorija za izdavanje odobrenja, prostorija voditelja smjene graničnog prijelaza, prostorija za pregled osoba, ured za provjere na II. liniji granične kontrole, skladište za oduzete predmete, centrala, prostorija šefa smjene, arhiva, policijska oprema i oružje, prostorija za zadržavanje osoba (3 prostorije), prostorija za tražitelje azila, čajna kuhinja, ženska garderoba – za policijske službenice, muška garderoba – za policijske službenike, prostorija za INAD putnike (3 prostorije), toaleti za policijske službenike.

– etaža »ODLAZAK« (razina +10,20) područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb u cijelosti obuhvaća prostor za čekanje na graničnu kontrolu u dubini od 18 metara ispred kućica za graničnu kontrolu, kućice za obavljanje granične kontrole, prostoriju za II. liniju granične kontrole, te prostoriju i šalter carine, prostore i prostorije od kućica za obavljanje granične kontrole do izlaza za putnike u međunarodnom prometu (gate) brojeva 16, 17, 18 (s kojih prometuju autobusi do zrakoplova), te 25B, 26, 27 i 28 (koji su mostovima povezani sa zrakoplovima) uključujući tranzitnu zonu s odlaznim hodnikom i čekaonicom, toalete za putnike i prostor dizala, stubišta koje vodi s razine +10,20 na razinu +15,00 i eskalatora u međunarodnom prostoru.

– etaža »ODLAZNA GALERIJA« (razina +15,00) obuhvaća u potpunosti prostorije djelatnika carine, prostorije za II. liniju granične kontrole, kućice za obavljanje granične kontrole uključujući stepenice kojima se spuštaju odlazni putnici u međunarodnom prometu, a smatrat će se područjem stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb u slučaju eventualne privremene suspenzije obavljanja granične kontrole u skladu sa schengenskom pravnom stečevinom.

Na zapadnoj strani galerije područje graničnog prijelaza obuhvaća stubište i hodnik kojim putnici u međunarodnom prometu dolaze do toaleta za putnike i komercijalnih sadržaja na razini +15,00, uključujući i sadržaje te prostoriju za odlaganje uređaja i sredstava za čišćenje.

Članak 5.

Na stajanki koja se nalazi ispred novog putničkog terminala (stajanka istok) područje stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb proteže se istočnim rubom stajanke smjerom sjever – jug do Servisne ceste, potom sjevernim rubom Servisne ceste do krajnje zapadne točke stajanke, te smjerom jug – sjever do krajnje sjeverozapadne točke, te sjevernim rubom stajanke smjerom zapad – istok.

Članak 6.

Granica područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb proteže se cjelokupnom dužinom stajanke za zrakoplove i dijela manevarske površine na kojoj je zaustavljen ili parkiran zrakoplov u operacijskom statusu u međunarodnom prometu, odnosno kada je na njemu zaustavljen ili parkiran zrakoplov koji prometuje u non schengen statusu.

Članak 7.

Stupanjem na snagu ovog Rješenja prestaje važiti Rješenje o određivanju područja stalnog graničnog prijelaza za međunarodni promet putnika i roba s inspekcijskim službama u zračnom prometu Zagreb (»Narodne novine«, broj 74/2023).

Članak 8.

Ovo Rješenje stupa na snagu osmoga dana od dana objave u »Narodnim novinama«.

Klasa: 212-02/23-01/634

Urbroj: 511-19-51-23-7

Zagreb, 21. srpnja 2023.

Načelnik
 Marko Rašić, v. r.